CELEX: 32016D2265
Language: el
Date: 2016-12-06 00:00:00
Title: Εκτελεστική απόφαση (ΕΕ) 2016/2265 του Συμβουλίου, της 6ης Δεκεμβρίου 2016, για την τροποποίηση της απόφασης 2007/884/ΕΚ, με την οποία επιτρέπεται στο Ηνωμένο Βασίλειο να συνεχίσει την εφαρμογή μέτρου παρέκκλισης από το άρθρο 26 παράγραφος 1 στοιχείο α) και τα άρθρα 168 και 169 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

16.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 342/28
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/2265 ΤΟΥ ΣΥΜΒΟΥΛΊΟΥ
   της 6ης Δεκεμβρίου 2016
   για την τροποποίηση της απόφασης 2007/884/ΕΚ, με την οποία επιτρέπεται στο Ηνωμένο Βασίλειο να συνεχίσει την εφαρμογή μέτρου παρέκκλισης από το άρθρο 26 παράγραφος 1 στοιχείο α) και τα άρθρα 168 και 169 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Δυνάμει της απόφασης 2007/884/ΕΚ του Συμβουλίου (2), επετράπη στο Ηνωμένο Βασίλειο, έως την 31η Δεκεμβρίου 2010, να μειώσει στο 50 % το δικαίωμα του μισθωτή ή του μισθωτή με χρηματοδοτική μίσθωση να εκπίπτει τον φόρο προστιθέμενης αξίας (ΦΠΑ) εισροών για δαπάνες μίσθωσης ή χρηματοδοτικής μίσθωσης αυτοκινήτου, όταν το εν λόγω αυτοκίνητο δεν χρησιμοποιείται αποκλειστικά για επαγγελματικούς σκοπούς. Επετράπη, επίσης, στο Ηνωμένο Βασίλειο να μην εξομοιώνει ως παροχή υπηρεσιών εξ επαχθούς αιτίας την ιδιωτική χρήση αυτοκινήτου στο πλαίσιο μίσθωσης ή χρηματοδοτικής μίσθωσης από τον υποκείμενο στον φόρο για επιχειρηματικούς σκοπούς. Τα εν λόγω μέτρα («μέτρα παρέκκλισης») απαλλάσσουν τον μισθωτή ή τον μισθωτή χρηματοδοτικής μίσθωσης από το να τηρεί στοιχεία σχετικά με τον προσδιορισμό των χιλιομετρικών αποστάσεων που διανύονται για ιδιωτικούς σκοπούς με επιχειρηματικά αυτοκίνητα και να υπολογίζει τον φόρο για τη χιλιομετρική απόσταση που διανύεται για ιδιωτικούς σκοπούς από κάθε τέτοιο αυτοκίνητο.
            
         
               (2)
            
            
               Η απόφαση 2007/884/ΕΚ τροποποιήθηκε ακολούθως από την εκτελεστική απόφαση 2011/37/ΕΕ (3) και από την εκτελεστική απόφαση 2013/681/ΕΕ (4), η οποία παρέτεινε την ημερομηνία λήξης των μέτρων παρέκκλισης έως την 31η Δεκεμβρίου 2016.
            
         
               (3)
            
            
               Με επιστολή που πρωτοκολλήθηκε στην Επιτροπή στις 14 Μαρτίου 2016, το Ηνωμένο Βασίλειο ζήτησε την άδεια να παρατείνει τα μέτρα παρέκκλισης.
            
         
               (4)
            
            
               Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή ενημέρωσε τα υπόλοιπα κράτη μέλη σχετικά με το αίτημα του Ηνωμένου Βασιλείου με επιστολή της 28ης Ιουνίου 2016. Με επιστολή της 28ης Ιουνίου 2016, η Επιτροπή γνωστοποίησε στο Ηνωμένο Βασίλειο ότι διέθετε όλες τις απαραίτητες πληροφορίες για την εξέταση του αιτήματος.
            
         
               (5)
            
            
               Σύμφωνα με το άρθρο 3 της απόφασης 2007/884/ΕΚ, το Ηνωμένο Βασίλειο υπέβαλε έκθεση στην Επιτροπή, η οποία καλύπτει την εφαρμογή της απόφασης που περιλάμβανε επανεξέταση του ποσοστιαίου περιορισμού. Οι πληροφορίες που παρέχονται από το Ηνωμένο Βασίλειο αποδεικνύουν ότι ο περιορισμός στο 50 % εξακολουθεί να αντανακλά τις τρέχουσες συνθήκες όσον αφορά την αναλογία επαγγελματικής και μη επαγγελματικής χρήσης των υπόψη οχημάτων.
            
         
               (6)
            
            
               Συνεπώς, θα πρέπει να επιτραπεί στο Ηνωμένο Βασίλειο να συνεχίσει την εφαρμογή των μέτρων παρέκκλισης για περαιτέρω περιορισμένο χρονικό διάστημα ως την 31η Δεκεμβρίου 2019.
            
         
               (7)
            
            
               Στην περίπτωση που το Ηνωμένο Βασίλειο θεωρεί ότι είναι αναγκαία περαιτέρω παράταση πέραν του 2019, θα πρέπει να υποβάλει έκθεση στην Επιτροπή η οποία να περιλαμβάνει επανεξέταση του εφαρμοζόμενου ποσοστού, συνοδευόμενη από αίτημα παράτασης το αργότερο έως την 1η Απριλίου 2019.
            
         
               (8)
            
            
               Η παράταση των μέτρων παρέκκλισης έχει μόνο αμελητέα επίπτωση στα συνολικά φορολογικά έσοδα που εισπράττονται στο στάδιο της τελικής κατανάλωσης και δεν έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ.
            
         
               (9)
            
            
               Η απόφαση 2007/884/ΕΚ θα πρέπει, συνεπώς, να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το άρθρο 3 της απόφασης 2007/884/ΕΚ αντικαθίσταται από το ακόλουθο κείμενο:
   
      «Άρθρο 3
      Η ισχύς της παρούσας απόφασης λήγει στις 31 Δεκεμβρίου 2019.
      Κάθε αίτημα παράτασης των εν λόγω μέτρων που προβλέπονται στην παρούσα απόφαση συνοδεύεται από έκθεση που υποβάλλεται στην Επιτροπή το αργότερο έως την 1η Απριλίου 2019, η οποία περιλαμβάνει επανεξέταση του ποσοστιαίου περιορισμού που εφαρμόζεται σχετικά με το δικαίωμα έκπτωσης του ΦΠΑ κατά τη μίσθωση ή χρηματοδοτική μίσθωση αυτοκινήτων τα οποία δεν χρησιμοποιούνται αποκλειστικά για επαγγελματικούς σκοπούς.».
   
   Άρθρο 2
   Η παρούσα απόφαση εφαρμόζεται από την 1η Ιανουαρίου 2017.
   Άρθρο 3
   Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
   
      Βρυξέλλες, 6 Δεκεμβρίου 2016.
      
         
            Για το Συμβούλιο
         
         
            Ο Πρόεδρος
         
         P. KAŽIMÍR
      
   
   
      (1)  ΕΕ L 347 της 11.12.2006, σ. 1.
   
      (2)  Απόφαση 2007/884/ΕΚ του Συμβουλίου, της 20ής Δεκεμβρίου 2007, με την οποία επιτρέπεται στο Ηνωμένο Βασίλειο να συνεχίσει την εφαρμογή μέτρου παρέκκλισης από το άρθρο 26 παράγραφος 1 στοιχείο α) και τα άρθρα 168 και 169 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 346 της 29.12.2007, σ. 21).
   
      (3)  Εκτελεστική απόφαση 2011/37/ΕΕ του Συμβουλίου, της 18ης Ιανουαρίου 2011, για την τροποποίηση της απόφασης 2007/884/ΕΚ με την οποία επιτρέπεται στο Ηνωμένο Βασίλειο να συνεχίσει να εφαρμόζει μέτρο παρέκκλισης από το άρθρο 26 παράγραφος 1 στοιχείο α) και τα άρθρα 168 και 169 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 19 της 22.1.2011, σ. 11).
   
      (4)  Εκτελεστική απόφαση 2013/681/ΕΕ του Συμβουλίου, της 15ης Νοεμβρίου 2013, για την τροποποίηση της απόφασης 2007/884/ΕΚ με την οποία επιτρέπεται στο Ηνωμένο Βασίλειο να συνεχίσει την εφαρμογή μέτρου παρέκκλισης από το άρθρο 26 παράγραφος 1 στοιχείο α) και τα άρθρα 168 και 169 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 316 της 27.11.2013, σ. 41).